
Par Konvencijas par kibernoziegumiem otro papildu protokolu par pastiprinātu sadarbību un elektronisko pierādījumu izpaušanu
1. pants. 
· 2001. gada 23. novembra Konvencijas par kibernoziegumiem 2022. gada 12. maija otrais papildu protokols par pastiprinātu sadarbību un elektronisko pierādījumu izpaušanu (turpmāk – otrais papildu protokols) ar šo likumu tiek pieņemts un apstiprināts.
2. pants. 
· Otrā papildu protokola 6. panta 6. punkta izpratnē atbildīgā institūcija ir Valsts policija, Ģenerālprokuratūra un Tieslietu ministrija.
3. pants. 
· Saskaņā ar otrā papildu protokola 7. panta 2. punkta "b" apakšpunktu Latvija deklarē, ka rīkojumu saskaņā ar 7. panta 1. punktu pakalpojumu sniedzējiem Latvijas teritorijā izdod prokurors vai cita tiesu iestāde vai arī to izdod prokurora vai citas tiesu iestādes uzraudzībā, vai arī to izdod citā neatkarīgā uzraudzībā.
4. pants. 
· Saskaņā ar otrā papildu protokola 7. panta 5. punkta "a" apakšpunktu Latvija deklarē – ja saskaņā ar 7. panta 1. punktu pakalpojumu sniedzējam Latvijas teritorijā ir izdots rīkojums, Latvija prasa, lai visos gadījumos vienlaikus tiek paziņots par rīkojumu, sniegta papildu informācija un faktu kopsavilkums saistībā ar izmeklēšanu vai tiesvedību.
5. pants. 
· Saskaņā ar otrā papildu protokola 7. panta 5. punkta "e" apakšpunktu Latvija deklarē – ja saskaņā ar 7. panta 1. punktu ārvalsts tiesību aizsardzības iestāde pakalpojumu sniedzējam Latvijas teritorijā ir izdevusi rīkojumu, visos gadījumos ārvalsts tiesību aizsardzības iestāde par to paziņo Valsts policijai.
6. pants. 
· Saskaņā ar Otrā papildu protokola 8. panta 4. punktu Latvija deklarē – lai izpildītu protokola 8. panta 1. punktā norādītos rīkojumus, ārvalsts iesniedz nepieciešamo papildu informāciju.
7. pants. 
· Otrā papildu protokola 8. panta 10. punkta izpratnē atbildīgā institūcija ir Valsts policija, Ģenerālprokuratūra, Tieslietu ministrija un Eiropas Prokuratūra.
8. pants. 
· Saskaņā ar otrā papildu protokola 9. panta 5. punktu Latvija deklarē, ka pēc ārkārtas palīdzības lūguma izpildes ārvalsts iesniedz Latvijas kompetentajai iestādei pilnu tiesiskās palīdzības lūgumu rakstiskā formā.
9. pants. 
· Otrā papildu protokola 14. panta 7 . punkta "c" apakšpunkta izpratnē atbildīgā institūcija ir Datu valsts inspekcija.
10. pants. 
· Otrā papildu protokola 14. panta 10. punkta "b" apakšpunkta izpratnē atbildīgā institūcija ir Valsts policija, Ģenerālprokuratūra un Tieslietu ministrija.
11. pants. 
· Otrais papildu protokols stājas spēkā tā 16. pantā noteiktajā laikā un kārtībā, un Ārlietu ministrija par to paziņo laikrakstā "Latvijas Vēstnesis". Līdz ar likumu izsludināma konvencija angļu valodā un publicējams tās tulkojums latviešu valodā.

